**SELETUSKIRI**

***Mulgi Vallavalitsuse (ametiasutuse) struktuuri ja teenistuskohtade koosseisu muutmine***

Muudatuse eesmärk: luua Mulgi Vallavalitsuse struktuuris noorte heaolu spetsialisti teenistuskoht koormusega 1,0.

Muudatuse vajalikkus: Mulgi Vallavalitsus on liitunud noortegarantii tugisüsteemi projektiga, mille raames sõlmiti SA Valgamaa Arenguagentuuriga koostöökokkuleppe nr AA1-4.1/7/2024. Koostööleppe eesmärgiks on NGTS jätkusuutlikkuse arendamine läbi kohalike omavalitsuste võimestamise maakondliku lähenemise kaudu rakendades koostööloomes välja töötatud valdkondadeülest NEET-olukorras noorte toetamise ja teenuste koostöömudeli rakendamist kohalikele omavalitsustele. Sellest tulenevalt on ilmnenud vajadus muuta Mulgi Vallavalitsuse struktuuri ja lisada noorte heaolu spetsialisti teenistuskoht.

Koostöökokkuleppe raames tagab SA Valgamaa Arenguagentuur ametikoha rahastuse kuni 31.12.2027. a. Perioodil 2024 -2025. a hüvitatakse ühe töötaja kohta igal kuul personalikulusid mitte rohkem kui 2 114,04 eurot ning perioodil 2026-2027. a mitte rohkem kui 2 221,08 eurot. Noorte heaolu spetsialisti kütusekompensatsioon koormusega 1,0 töötaja kohta kuni 250,00 eurot (vastavalt sõidupäeviku alusel teostatud reaalsetele kuludele) ning kaudsed kulud (hõlmab sideteenust, kontorikulusid jne) 7% tehtud otsestest personalikuludest ning aruandekuu tegelikust kütusekompensatsioonist. Noorte heaolu spetsialisti töötasuks on 1580 eurot (bruto).

Noorte heaolu spetsialist tegeleb 16–29-aastaste NEET (ei tööta, ei õpi, ei ole töötuna arvel, ei viibi kaitseväeteenistuses, ei ole lapsehoolduspuhkusel, ei kanna vangistust) olukorras noortega toetades neid haridusteele naasmisel ja/või tööturule jõudmisel. Noorte heaolu spetsialisti ülesannete hulka kuulub individuaalne töö noorega, noore ja asutuste omavahelise kontakti toetamine ja arendamine, võrgustikutöös osalemine, järelsuhtluse hoidmine noortega ning noortele suunatud ennetustööga tegelemine, kaasates selleks vajadusel noortekeskuseid.

Koostöökokkuleppes on välja toodud, et noorte heaolu spetsialistil peab olema kõrgharidus omandamisel või kõrgharidus omandatud; vähemalt aastane sihtgrupiga töötamise kogemus ja arvuti kasutamise oskus vähemalt tavakasutaja tasemel.

Otsus tehakse kohaliku omavalitsuse korralduse seaduse § 22 lõike 1 punkti 36 ja avaliku teenistuse seaduse § 11 lõigete 1 ja 5 alusel.

Otsus jõustub teatavakstegemisest.

Seletuskirja koostaja:

Liana Andruško

sotsiaalnõunik